CELEX: 32017D0758
Language: el
Date: 2017-04-25 00:00:00
Title: Απόφαση (ΕΕ) 2017/758 του Συμβουλίου, της 25ης Απριλίου 2017, σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην όγδοη συνεδρίαση της διάσκεψης των συμβαλλομένων μερών της σύμβασης της Στοκχόλμης για τους έμμονους οργανικούς ρύπους, όσον αφορά τις προτάσεις τροποποίησης των παραρτημάτων Α, Β και Γ

29.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 113/45
            
         ΑΠΌΦΑΣΗ (ΕΕ) 2017/758 ΤΟΥ ΣΥΜΒΟΥΛΊΟΥ
   της 25ης Απριλίου 2017
   σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην όγδοη συνεδρίαση της διάσκεψης των συμβαλλομένων μερών της σύμβασης της Στοκχόλμης για τους έμμονους οργανικούς ρύπους, όσον αφορά τις προτάσεις τροποποίησης των παραρτημάτων Α, Β και Γ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 14 Οκτωβρίου 2004 η σύμβαση της Στοκχόλμης για τους έμμονους οργανικούς ρύπους («η σύμβαση») εγκρίθηκε, εξ ονόματος της Ευρωπαϊκής Κοινότητας, με την απόφαση 2006/507/ΕΚ του Συμβουλίου (1).
            
         
               (2)
            
            
               Η Ένωση έχει μεταφέρει στην ενωσιακή νομοθεσία τις υποχρεώσεις που ορίζονται στη σύμβαση μέσω του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου (2).
            
         
               (3)
            
            
               Η Ένωση δίνει μεγάλη έμφαση στην ανάγκη βαθμιαίας επέκτασης των παραρτημάτων Α, Β και/ή Γ της σύμβασης σε νέες ουσίες που πληρούν τα κριτήρια κατάταξης στους έμμονους οργανικούς ρύπους (POP), λαμβανομένης υπόψη της αρχής της προφύλαξης, ώστε να επιτευχθεί ο στόχος της σύμβασης και να τηρηθεί η δέσμευση που ανέλαβαν όλες οι κυβερνήσεις στη σύνοδο κορυφής του Γιοχάνεσμπουργκ το 2002 για ελαχιστοποίηση των δυσμενών επιδράσεων των χημικών προϊόντων έως το 2020.
            
         
               (4)
            
            
               Σύμφωνα με το άρθρο 22 της σύμβασης, η διάσκεψη των συμβαλλομένων μερών («COP») μπορεί να εκδίδει αποφάσεις για την τροποποίηση των παραρτημάτων Α, Β και/ή Γ της σύμβασης. Οι αποφάσεις αυτές αρχίζουν να ισχύουν ένα έτος μετά από την ημερομηνία γνωστοποίησης της τροποποίησης από τον θεματοφύλακα, για όλα τα συμβαλλόμενα μέρη της σύμβασης πλην εκείνων («τα μέρη») που επιλέγουν να μην αποδεχθούν την τροποποίηση.
            
         
               (5)
            
            
               Μετά από πρόταση που υπέβαλε η Νορβηγία το 2013 για τον εμπορικό δεκαβρωμοδιφαινυλαιθέρα (c-decaBDE), η επιτροπή εξέτασης έμμονων οργανικών ρύπων (επιτροπή POPRC), η οποία έχει συσταθεί στο πλαίσιο της σύμβασης, ολοκλήρωσε τις εργασίες της όσον αφορά τη συγκεκριμένη ουσία. Η επιτροπή POPRC διαπίστωσε ότι η ουσία c-decaBDE πληροί τα κριτήρια της σύμβασης που αφορούν την καταχώριση στο παράρτημα Α. Κατά την όγδοη συνεδρίασή της η COP αναμένεται να αποφασίσει σχετικά με την προσθήκη της ουσίας c-decaBDE στο παράρτημα Α της σύμβασης.
            
         
               (6)
            
            
               Η παρασκευή, η διάθεση στην αγορά ή η χρήση του δεκαβρωμοδιφαινυλαιθέρα ως ουσίας, ως συστατικού άλλων ουσιών, μειγμάτων και αντικειμένων υπόκειται σε περιορισμούς δυνάμει του κανονισμού (ΕΕ) 2017/227 της Επιτροπής (3), ο οποίος θεσπίζει την καταχώριση 67 του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (4) (REACH) («καταχώριση 67»). Σύμφωνα με την καταχώριση 67, η παρασκευή, η διάθεση στην αγορά ή η χρήση δεκαβρωμοδιφαινυλαιθέρα επιτρέπεται μόνο για περιορισμένο χρονικό διάστημα για νέα αεροσκάφη και για ανταλλακτικά αεροσκαφών, μηχανοκίνητων οχημάτων, γεωργικών και δασικών οχημάτων και ορισμένων μηχανημάτων.
            
         
               (7)
            
            
               Μετά από πρόταση που υπέβαλε η Ένωση το 2006 για τις χλωριωμένες παραφίνες μικρής αλυσίδας (SCCP), η επιτροπή POPRC διαπίστωσε ότι οι SCCP πληρούν τα κριτήρια της σύμβασης που αφορούν την καταχώριση στο παράρτημα Α. Κατά την όγδοη συνεδρίασή της η COP αναμένεται να αποφασίσει σχετικά με την προσθήκη των SCCP στο παράρτημα Α της σύμβασης.
            
         
               (8)
            
            
               Η παραγωγή, η διάθεση στην αγορά και η χρήση των SCCP απαγορεύεται, με ορισμένες εξαιρέσεις, δυνάμει του κανονισμού (ΕΚ) αριθ. 850/2004, όπως τροποποιήθηκε με τον κανονισμό (ΕΕ) 2015/2030 της Επιτροπής (5). Ο εν λόγω τροποποιημένος κανονισμός καθορίζει επίσης τις οριακές τιμές για την παρουσία των SCCP σε άλλα μείγματα χλωριωμένων παραφινών που προκύπτουν από τη διαδικασία παρασκευής. Δεδομένης της ικανότητας των SCCP να μεταφέρονται σε μεγάλες αποστάσεις στο περιβάλλον, η σταδιακή κατάργηση της χρήσης της εν λόγω ουσίας σε παγκόσμιο επίπεδο θα είναι για τους πολίτες της Ένωσης επωφελέστερη από μια απαγόρευση βάσει του κανονισμού (ΕΚ) αριθ. 850/2004 στην Ένωση και μόνο.
            
         
               (9)
            
            
               Μετά από πρόταση της Ένωσης το 2011 για το εξαχλωροβουταδιένιο (HCBD), η επιτροπή POPRC διαπίστωσε ότι το HCBD πληροί τα κριτήρια της σύμβασης για την καταχώριση στα παραρτήματα Α και Γ αυτής. Κατά την έβδομη συνεδρίασή της η COP αποφάσισε να συμπεριλάβει το HCBD στο παράρτημα Α της σύμβασης. Ωστόσο, η COP εξέδωσε την απόφαση SC-7/11 με την οποία η επιτροπή POPRC κλήθηκε να αξιολογήσει περαιτέρω την καταχώριση του HCBD στο παράρτημα Γ με βάση τα πρόσφατα διαθέσιμα στοιχεία και να προβεί σε σύσταση προς την COP σχετικά με την καταχώριση του HCBD στο παράρτημα Γ της σύμβασης, η οποία θα εξεταστεί περαιτέρω κατά την όγδοη συνεδρίασή της.
            
         
               (10)
            
            
               Η παραγωγή, η διάθεση στην αγορά και η χρήση του HCBD απαγορεύεται στην Ένωση δυνάμει του κανονισμού (ΕΚ) αριθ. 850/2004, όπως τροποποιήθηκε με τον κανονισμό (ΕΕ) αριθ. 519/2012 της Επιτροπής (6), μπορεί ωστόσο να παράγεται ακουσίως στο πλαίσιο ορισμένων βιομηχανικών δραστηριοτήτων. Αυτές οι δραστηριότητες καλύπτονται από την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου (7) και απαιτούν την εφαρμογή ορισμένων μέτρων διαχείρισης των εκπομπών. Δεδομένης της ικανότητας του HCBD να μεταφέρεται σε μεγάλες αποστάσεις στο περιβάλλον, η ανάληψη δράσης για τις ακούσιες εκλύσεις της εν λόγω ουσίας σε παγκόσμιο επίπεδο θα είναι για τους πολίτες της Ένωσης επωφελέστερη από τη λήψη μέτρων βάσει του κανονισμού (ΕΚ) αριθ. 850/2004 στην Ένωση και μόνο.
            
         
               (11)
            
            
               Το υπερφθοροκτανοσουλφονικό οξύ (PFOS) και τα παράγωγά του αναφέρονται στο παράρτημα Β της σύμβασης με σειρά «αποδεκτών σκοπών». Η COP θα κληθεί να επανεξετάσει τη συνεχιζόμενη ανάγκη των εν λόγω αποδεκτών σκοπών. Ο κανονισμός (ΕΚ) αριθ. 850/2004 απαγορεύει την παραγωγή, τη διάθεση στην αγορά και τη χρήση των PFOS, αλλά εξαιρεί ορισμένες χρήσεις που εξακολουθούν να είναι αναγκαίες στην Ένωση. Συνεπώς, η Ένωση θα πρέπει να υποστηρίξει τη διαγραφή των «αποδεκτών σκοπών» για τις PFOS και τα παράγωγά τους που δεν είναι πλέον απαραίτητοι στα συμβαλλόμενα μέρη, εκτός όσων χρησιμοποιούνται για φωτοευαίσθητες ή αντιανακλαστικές επιστρώσεις για ημιαγωγούς, ως μέσο χάραξης για σύνθετους ημιαγωγούς και κεραμικά φίλτρα, και στη λειτουργική επιμετάλλωση αποκλειστικά σε συστήματα κλειστού βρόχου,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η θέση που θα ληφθεί εξ ονόματος της Ευρωπαϊκής Ένωσης κατά την όγδοη συνεδρίαση της διάσκεψης των μερών της σύμβασης της Στοκχόλμης θα είναι, σύμφωνα με τις σχετικές συστάσεις της επιτροπής εξέτασης έμμονων οργανικών ρύπων, για την υποστήριξη:
   
               —
            
            
               της καταχώρισης του δεκαβρωμοδιφαινυλαιθέρα (BDE-209), που είναι παρών στον εμπορικό δεκαβρωμοδιφαινυλαιθέρα (c-decaBDE), στο παράρτημα Α της σύμβασης, με «ειδικές εξαιρέσεις» για την παραγωγή και τη χρήση του decaBDE σε ανταλλακτικά για την αυτοκινητοβιομηχανία και τη βιομηχανία. Η Ένωση υποστηρίζει την εν λόγω καταχώριση με πρόσθετες ειδικές εξαιρέσεις για αεροσκάφη και ανταλλακτικά αεροσκαφών σύμφωνα με τον κανονισμό (ΕΕ) 2017/227, καθώς και για ανταλλακτικά για γεωργικά και δασικά οχήματα και ορισμένα μηχανήματα, εφόσον κάποιο άλλο συμβαλλόμενο μέρος ή ενδιαφερόμενο μέρος που συμμετέχει άμεσα στη διαδικασία μπορεί να αποδείξει ότι είναι αναγκαίες,
            
         
               —
            
            
               της καταχώρισης των χλωριωμένων παραφινών μικρής αλυσίδας (SCCP) στο παράρτημα Α της σύμβασης,
            
         
               —
            
            
               της καταχώρισης του εξαχλωροβουταδιένιου (HCBD) στο παράρτημα Γ της σύμβασης,
            
         
               —
            
            
               της διαγραφής των ακόλουθων «αποδεκτών σκοπών» από την καταχώριση που αφορά το υπερφθοροκτανοσουλφονικό οξύ (PFOS) και τα παράγωγά του στο παράρτημα Β της σύμβασης: φωτογραφική απεικόνιση, υδραυλικά ρευστά για την αεροπορία, ορισμένα ιατροτεχνολογικά προϊόντα [όπως στρώματα συμπολυμερούς αιθυλενίου τετραφθοροαιθυλενίου (ETFE) και παραγωγή αδιαφανούς στις ακτίνες ETFE, διαγνωστικά ιατροτεχνολογικά προϊόντα in vitro και χρωματικά φίλτρα CCD], πυροσβεστικός αφρός, δολώματα εντόμων για την καταπολέμηση των μυρμηγκιών — κοπτών φύλλων Atta spp. και Acromyrmex spp.
            
         2.   Η συγκεκριμενοποίηση της παρούσας θέσης υπό το πρίσμα των εξελίξεων κατά την όγδοη συνεδρίαση της COP μπορεί να συμφωνηθεί με επιτόπου συντονισμό.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Λουξεμβούργο, 25 Απριλίου 2017.
      
         
            Για το Συμβούλιο
         
         
            Ο Πρόεδρος
         
         I. BORG
      
   
   
      (1)  Απόφαση 2006/507/ΕΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (ΕΕ L 209 της 31.7.2006, σ. 1).
   
      (2)  Κανονισμός (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ (ΕΕ L 158 της 30.4.2004, σ. 7).
   
      (3)  Κανονισμός (ΕΕ) 2017/227 της Επιτροπής, της 9ης Φεβρουαρίου 2017, για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά τον δις(πενταβρωμοφαινυλικό)αιθέρα (ΕΕ L 35 της 10.2.2017, σ. 6).
   
      (4)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
   
      (5)  Κανονισμός (ΕΕ) 2015/2030 της Επιτροπής, της 13ης Νοεμβρίου 2015, σχετικά με την τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους, όσον αφορά το παράρτημα I (ΕΕ L 298 της 14.11.2015, σ. 1).
   
      (6)  Κανονισμός (ΕΕ) αριθ. 519/2012 της Επιτροπής, της 19ης Ιουνίου 2012, σχετικά με τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους, όσον αφορά το παράρτημα I (ΕΕ L 159 της 20.6.2012, σ. 1).
   
      (7)  Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (ΕΕ L 334 της 17.12.2010, σ. 17).